b'\n_START_ARTICLE_\nNavadna medena detelja\n_START_SECTION_\nOpis\n_START_PARAGRAPH_\nMedena detelja zraste od 50 do 130 cm in ima razvejano steblo. Listi so peresno deljeni, sestavljeni pa soo iz treh listi\xc4\x8dev. Ti so dolgi od 1 do 2 cm in so na robovih nazob\xc4\x8dani. Na spodnjem delu stebla so listi\xc4\x8di jaj\xc4\x8dasti, proti vrhu pa suli\xc4\x8daste oblike. Cvetovi so rumeni in so zdru\xc5\xbeeni v podolgovata dolga socvetja, ki poganjajo na dolgih pecljih iz zalistij rastline.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNavadna medena detelja je zelo prilagodljiva vrsta, ki raste tudi v izjemno su\xc5\xa1nih predelih. Najbolj pogosta je na pe\xc5\xa1\xc4\x8deni podlagi. Rastlina vsebuje kumarin, ki se pod dolo\xc4\x8denimi pogoji spremeni v dikumarol, ta pa je mo\xc4\x8dan antikoagulant. Ta je posebej nevaren pri nepravilno skladi\xc5\xa1\xc4\x8deni krmi za \xc5\xbeivino, saj se v slabo posu\xc5\xa1eni krmi kumarin spremeni v dikumarol. Pri \xc5\xbeivini, ki ga zau\xc5\xbeije se pojavijo notranje krvavitve, pa tudi rane se ne celijo ve\xc4\x8d. Zaradi velike vsebnosti tega toksina iz te rastline pridobivajo strup za glodavce._NEWLINE_V tradicionalnem zdravilstvu se rastlina, ki se jo nabira od junija do avgusta, uporablja tako notranje kot zunanje. Pripravki iz rastline se uporabljajo za prepre\xc4\x8devanje krvnih strdkov, bla\xc5\xbeijo vnetja, uporabljajo pa se tudi pri hemoroidih in kr\xc4\x8dnih \xc5\xbeilah. Zunanje se pripravki uporabljajo kot kopel ob vnetnih ranah in zagnojitvah.'